ສຫລ ຈະສົ່ງ ນັກຊ່ຽວຊານ ໄປຊ່ອຍຮັບມື ກັບເຊື້ອໄວຣັສ ອີໂບລາ ຢູ່ອາຟຣິກາ (ວີດີໂອ/ສະໄລດ໌)
ພວກ​ນັກ​ຊ່ຽວຊານ ດ້ານສາທາລະນະສຸກ 50 ຄົນ ມີ​ໝາຍ​ກຳນົດ ​ຈະ​ເດີນທາງ​ໄປ​ຮອດ ​ ປະເທດ ກີ​ນີ, Sierra Leone ​ແລະ​ໄລ​ບີ​ເຣຍ ພາຍ​ໃນ​ທ້າຍ​ເດືອນ​ນີ້.
ສູນກາງຄວບຄຸມພະຍາດຂອງສະຫະລັດ ຈະສົ່ງນັກຊ່ຽວຊານດ້ານ ສາທາລະນະສຸກ 50 ຄົນ ໄປຊ່ອຍ 3 ປະເທດໃນພາກຕາເວັນຕົກ ຂອງທະວີບອາຟຣິກາ ຄວບຄຸມການລະບາດຂອງເຊື້ອໄວຣັສ Ebola ທີ່ເປັນອັນຕະລາຍເຖິງຕາຍນັ້ນ ພວກນັກຊ່ຽວຊານເຫຼົ່ານີ້ ມີໝາຍກຳນົດຈະເດີນທາງໄປຮອດ ກີນີ Sierra Leone ແລະໄລບີເຣຍ ພາຍໃນທ້າຍເດືອນນີ້ ໃນສັບປະດາແລ້ວນີ້ ອົງການອະນາໄມໂລກປະກາດແຜນການ ພາວະສຸກເສີນ ທີ່ຈະໃຊ້ເງິນ 100 ລ້ານດອນລ່າ ຊ່ວຍເຫລືອ 3 ປະເທດທີ່ຖືກກະທົບ ທີ່ຮວມທັງເຮັດໃຫ້ມາດຕະການຄວບຄຸມແລະຮັບມືກັບເຊື້ອໄວຣັສດັ່ງກ່າວແຂງແຮງຂຶ້ນ ໂຄສົກປະຈຳອົງການອະນາໄມໂລກ ຫຼື WHO ກ່າວວ່າ ຈະມີຄວາມຕ້ອງການພວກນັກ ຊ່ຽວຊານ ປະມານ 600 ຄົນ ເພື່ອດຳເນີນແຜນການດັ່ງກ່າວ ພວກອາສາສະໝັກ ຈຳນວນຫຼາຍກວ່າ 2 ພັນຄົນ ຈາກສະຫະພັນສະພາກາແດງ ໄດ້ປະຕິງານຢູ່ໃນທັງ 3 ປະເທດ ມາຕັ້ງແຕ່ເຊື້ອໄວຣັສອີໂບລາ ໄດ້ເລີ້ມລະບາດຂຶ້ນ ໃນຂະນະດຽວກັນ ທ່ານໝໍອະເມຣິກັນຄົນນຶ່ງ ທີ່ຕິດເຊື້ອໄວຣັສດັ່ງກ່າວ ໃນຂະນະທີ່ທຳ ການປິ່ນປົວພວກຄົນເຈັບທີ່ຕິດເຊື້ອອີໂບລາ ຢູ່ໃນໄລບີເຣຍນັ້ນ ໄດ້ເດີນທາງກັບຄືນມາ ຮອດສະຫະລັດແລ້ວໃນວັນເສົາຜ່ານມານີ້ ແລະເວລານີ້ ກຳລັງໄດ້ຮັບການປິ່ນປົວ ແບບແຍກຢູ່ໂດດດ່ຽວທີ່ໂຮງໝໍຂອງມະຫາວິທະຍາໄລ Emory ທີ່ນະຄອນ Atlanta ລັດ Georgia ຜູ້ເຜີຍແຜ່ສາສະໜາຊາວອະເມຣິກັນອີກຄົນນຶ່ງ ທີ່ໄດ້ຕິດເຊື້ອໄວຣັສດັ່ງກ່າວເຊັ່ນກັນທີ່ໄລບີເຣຍ ກໍຄາດວ່າຈະເດີນທາງກັບຄືນມາຮອດສະຫະລັດ ໃນວັນອັງຄານມື້ອື່ນ